ᱡᱟᱜᱚᱨᱚᱱ ᱥᱚᱨᱮᱱ

ᱡᱟᱜᱚᱨᱚᱱ ᱥᱚᱨᱮᱱ (᱑᱙᱔᱒-᱑᱙᱘᱔) ᱫᱚ ᱢᱤᱫ ᱧᱩᱛᱩᱢᱟᱱ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ, ᱚᱱᱚᱲᱦᱤᱭᱟᱹ ᱟᱨ ᱥᱟᱶᱛᱟ ᱥᱩᱥᱟᱹᱨᱤᱭᱟᱹ ᱛᱟᱦᱮᱸ ᱠᱟᱱᱟᱭ᱾ ᱩᱱᱤ ᱫᱚ ᱥᱟᱱᱛᱟᱲ ᱥᱟᱶᱛᱟ ᱨᱮ ᱰᱟᱹᱱ ᱯᱟᱹᱛᱭᱟᱹᱣ ᱵᱤᱨᱩᱫᱷ ᱨᱮ ᱞᱟᱹᱲᱦᱟᱹᱭ ᱞᱟᱹᱜᱤᱫ ᱵᱷᱟᱹᱜᱤ ᱩᱨᱩᱢ ᱢᱮᱱᱟᱜ ᱛᱟᱭᱟ᱾

 ᱡᱟᱱᱟᱢ ᱟᱨ ᱥᱮᱪᱮᱫ 
ᱡᱟᱜᱚᱨᱚᱱ ᱥᱚᱨᱮᱱ ᱫᱚ ᱙ ᱡᱟᱱᱩᱣᱟᱨᱤ ᱑᱙᱔᱒ ᱥᱟᱞᱮ ᱨᱮ ᱯᱚᱪᱷᱤᱢ ᱵᱟᱝᱞᱟ ᱯᱚᱱᱚᱛ ᱨᱮᱱᱟᱜ ᱯᱩᱨᱩᱞᱤᱭᱟᱹ ᱦᱚᱱᱚᱛ, ᱢᱟᱱᱵᱟᱡᱟᱨ ᱛᱷᱟᱱᱟ ᱨᱮᱱᱟᱜ ᱵᱚᱥᱚᱱᱛᱚᱯᱩᱨ ᱟᱹᱛᱩ ᱨᱮᱭ ᱡᱟᱱᱟᱢ ᱞᱮᱱᱟ᱾ ᱟᱡ ᱵᱟᱵᱟ ᱦᱟᱜ ᱧᱩᱛᱩᱢ ᱫᱚ ᱵᱳᱭᱫᱚᱱᱟᱛᱷ ᱥᱚᱨᱮᱱ ᱛᱟᱦᱮᱸ ᱠᱟᱱᱟ᱾

ᱟᱹᱛᱩ ᱟᱥᱲᱟ ᱨᱮ ᱮᱛᱚᱦᱚᱵ ᱥᱮᱪᱮᱫ ᱢᱩᱪᱟᱹᱫ ᱠᱟᱛᱮ, ᱩᱱᱤ ᱫᱚ ᱢᱟᱱᱵᱟᱡᱟᱨ ᱨᱟᱫᱷᱟᱢᱟᱫᱷᱚᱵᱽ ᱦᱟᱭ ᱥᱠᱩᱞ ᱨᱮᱭ ᱵᱷᱩᱨᱛᱤ ᱞᱮᱱᱟ᱾ ᱑᱙᱕᱗ ᱥᱟᱞᱮ ᱨᱮ ᱚᱸᱰᱮ ᱠᱷᱚᱱ ᱢᱮᱴᱨᱤᱠ ᱮ ᱯᱟᱥ ᱞᱮᱫᱟ ᱟᱨ ᱑᱙᱕᱘ ᱥᱟᱞᱮ ᱨᱮ ᱤ. ᱮ. (I.A.) ᱯᱟᱥ ᱠᱟᱛᱮ ᱵᱚᱥᱚᱱᱛᱚᱯᱩᱨ ᱯᱨᱟᱭᱢᱟᱨᱤ ᱥᱠᱩᱞ ᱨᱮ ᱢᱟᱪᱮᱛ ᱞᱮᱠᱟᱛᱮ ᱠᱟᱹᱢᱤ ᱨᱮᱭ ᱥᱮᱞᱮᱫ ᱞᱮᱱᱟ᱾ ᱛᱟᱭᱚᱢ ᱛᱮ ᱑᱙᱖᱒ ᱥᱟᱞᱮ ᱨᱮ ᱡᱩᱱᱤᱭᱚᱨ ᱵᱮᱥᱤᱠ ᱴᱨᱮᱱᱤᱝ ᱢᱩᱪᱟᱹᱫ ᱠᱟᱛᱮ ᱚᱱᱟ ᱟᱥᱲᱟ ᱨᱮᱜᱮ ᱢᱩᱲᱩᱛ ᱢᱟᱪᱮᱛ (Headmaster) ᱮ ᱵᱮᱱᱟᱣ ᱞᱮᱱᱟ᱾

 ᱥᱟᱶᱛᱟ ᱥᱩᱥᱟᱹᱨ ᱠᱟᱹᱢᱤ 
ᱡᱟᱜᱚᱨᱚᱱ ᱥᱚᱨᱮᱱ ᱫᱚ ᱯᱟᱹᱴᱷᱩᱣᱟᱹ ᱡᱤᱭᱚᱱ ᱠᱷᱚᱱ ᱜᱮ ᱥᱟᱶᱛᱟ ᱥᱩᱥᱟᱹᱨ ᱠᱟᱹᱢᱤ ᱨᱮ ᱡᱚᱲᱟᱣ ᱮ ᱛᱟᱦᱮᱸ ᱠᱟᱱᱟ᱾ ᱑᱙᱘᱐ ᱜᱮᱞᱟᱝ ᱥᱮᱨᱢᱟ ᱨᱮ ᱯᱩᱨᱩᱞᱤᱭᱟᱹ ᱨᱮ ᱧᱩᱛᱩᱢᱟᱱ ᱚᱱᱚᱲᱦᱤᱭᱟᱹ ᱥᱟᱨᱚᱫᱟ ᱯᱨᱚᱥᱟᱫᱽ ᱠᱤᱥᱠᱩ ᱣᱟᱜ ᱟᱹᱭᱩᱨ ᱛᱮ ᱮᱛᱚᱦᱚᱵ ᱞᱮᱱ ᱰᱟᱹᱱ ᱵᱤᱨᱩᱫᱷ ᱟᱱᱫᱚᱲ ᱨᱮ ᱩᱱᱤ ᱫᱚ ᱢᱤᱫ ᱠᱮᱴᱮᱡ ᱥᱟᱹᱦᱤᱡ ᱮ ᱜᱚᱲᱚ ᱞᱮᱱᱟ᱾ ᱥᱟᱶᱛᱟ ᱨᱮᱱᱟᱜ ᱟᱹᱱᱼᱟᱹᱨᱤ ᱟᱨ ᱥᱩᱥᱟᱹᱨ ᱞᱟᱹᱜᱤᱫ ᱠᱟᱹᱢᱤ ᱠᱟᱱ ᱚᱠᱛᱚ ᱨᱮᱜᱮ ᱟᱭᱢᱟ ᱵᱟᱹᱲᱤᱡ ᱦᱚᱲ ᱠᱚᱣᱟᱜ ᱵᱟᱹᱲᱤᱡ ᱱᱚᱡᱚᱨ ᱨᱮᱭ ᱯᱟᱲᱟᱣ ᱞᱮᱱᱟ᱾

 ᱥᱟᱶᱦᱮᱫ ᱪᱟᱨᱪᱟ 
᱑᱙᱖᱕ ᱥᱟᱞᱮ ᱨᱮ 'ᱦᱚᱲ ᱥᱚᱢᱵᱟᱫᱽ' ᱯᱟᱛᱷᱟᱢ ᱨᱮ ᱟᱡᱟᱜ ᱯᱩᱭᱞᱩ ᱚᱱᱚᱲᱦᱮ "ᱮᱵᱷᱮᱱ" ᱪᱷᱟᱯᱟ ᱞᱮᱱ ᱛᱟᱭᱟ᱾ ᱱᱚᱣᱟ ᱥᱟᱶᱛᱮ ᱜᱮ ᱥᱟᱱᱛᱟᱲᱤ ᱥᱟᱶᱦᱮᱫ ᱫᱩᱱᱤᱭᱟᱹ ᱨᱮ ᱟᱡᱟᱜ ᱛᱟᱲᱟᱢ ᱮᱛᱚᱦᱚᱵ ᱞᱮᱱᱟ᱾ ᱩᱱᱤ ᱫᱚ 'ᱥᱩᱥᱟᱹᱨ ᱰᱟᱦᱟᱨ' ᱧᱩᱛᱩᱢᱟᱱ ᱢᱤᱫ ᱯᱮ ᱪᱟᱸᱫᱚᱠᱤᱭᱟᱹ ᱥᱟᱶᱦᱮᱫ ᱯᱟᱛᱷᱟᱢ ᱨᱤᱱᱤᱡ ᱥᱟᱯᱲᱟᱣᱤᱡ ᱦᱚᱸᱭ ᱛᱟᱦᱮᱸ ᱠᱟᱱᱟ᱾ ᱟᱡᱟᱜ ᱜᱩᱨ ᱛᱟᱭᱚᱢ ᱑᱙᱙᱐ ᱥᱟᱞᱮ ᱨᱮ ᱢᱚᱦᱟᱫᱮᱵᱽ ᱦᱟᱸᱥᱫᱟ ᱣᱟᱜ ᱥᱟᱯᱲᱟᱣ ᱛᱮ ᱟᱡᱟᱜ ᱚᱱᱚᱲᱦᱮ ᱟᱨ ᱥᱮᱨᱮᱧ ᱠᱚ ᱛᱩᱢᱟᱹᱞ ᱠᱟᱛᱮ "ᱮᱵᱷᱮᱱ" ᱧᱩᱛᱩᱢ ᱛᱮ ᱢᱤᱫ ᱯᱩᱛᱷᱤ ᱩᱪᱷᱟᱹᱱ ᱞᱮᱱᱟ᱾ ᱟᱡᱟᱜ ᱟᱨ ᱢᱤᱫᱴᱟᱝ ᱯᱩᱛᱷᱤ ᱨᱮᱱᱟᱜ ᱧᱩᱛᱩᱢ ᱫᱚ ᱦᱩᱭᱩᱜ ᱠᱟᱱᱟ "ᱰᱩᱞᱩ ᱪᱮᱛᱟᱱᱨᱮ"᱾

 ᱜᱩᱨ 
᱒᱐ ᱢᱮ ᱑᱙᱘᱔ ᱥᱟᱞᱮ ᱨᱮ, ᱥᱟᱶᱛᱟ ᱵᱤᱨᱩᱫᱷᱤ ᱟᱨ ᱵᱟᱹᱲᱤᱡ ᱦᱚᱲ ᱠᱚᱣᱟᱜ ᱛᱤ ᱛᱮ ᱟᱡᱟᱜ ᱡᱤᱭᱚᱱ ᱪᱟᱞᱟᱣ ᱞᱮᱱᱟ᱾ ᱥᱟᱶᱛᱟ ᱥᱩᱥᱟᱹᱨ ᱠᱟᱹᱢᱤ ᱨᱮ ᱛᱟᱦᱮᱸ ᱠᱟᱱ ᱚᱠᱛᱚ ᱨᱮᱜᱮ ᱩᱱᱤ ᱫᱚ ᱜᱚᱡ ᱦᱚᱪᱚ ᱞᱮᱱᱟᱭ᱾

 ᱥᱟᱹᱠᱷᱭᱟᱹᱛ 
ᱛᱷᱚᱠ: ᱥᱟᱱᱛᱟᱲ
ᱛᱷᱚᱠ:᱑᱙᱘᱔ ᱜᱩᱨ
ᱛᱷᱚᱠ:ᱥᱟᱱᱛᱟᱲᱤ ᱚᱱᱚᱞᱤᱭᱟᱹ
ᱛᱷᱚᱠ:᱑᱙᱔᱒ ᱨᱮ ᱡᱟᱱᱟᱢ ᱟᱠᱟᱱ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ
ᱛᱷᱚᱠ: ᱯᱚᱪᱷᱤᱢ ᱵᱟᱝᱞᱟ ᱨᱮᱱ ᱦᱚᱲ
ᱛᱷᱚᱠ: ᱯᱚᱪᱷᱤᱢ ᱵᱟᱝᱞᱟ ᱨᱮᱱ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ
ᱛᱷᱚᱠ: ᱯᱚᱪᱷᱤᱢ ᱵᱟᱝᱞᱟ ᱨᱮᱱ ᱥᱟᱱᱛᱟᱲ
ᱛᱷᱚᱠ: ᱯᱩᱨᱩᱞᱤᱭᱟᱹ ᱦᱚᱱᱚᱛ ᱨᱮᱱ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ